amanoisuno/poetBack huggingface dataset:
金剛隨機無盡頌 一合相理分第三十 其四 釋印肅 
貪著是凡夫，不著是老盧。老盧今古在，迷背自塗糊。
金剛隨機無盡頌 一合相理分第三十 其五 釋印肅 
剎剎波摇影，那箇明心鏡。大海一浮漚，漚破方消醒。
金剛隨機無盡頌 一合相理分第三十 其六 釋印肅 
塵塵井覷驢，莫怪目區區。妄迷爭瓦礫，不識夜明珠。
金剛隨機無盡頌 一合相理分第三十 其七 釋印肅 
若能與麽解，無買亦無賣。問著不做聲，咄他云作怪。
金剛隨機無盡頌 一合相理分第三十 其八 釋印肅 
方得契如如，倒騎三脚驢。踏翻毗盧頂，露出一文殊。
金剛隨機無盡頌 知見不生分第三十一 其一 釋印肅 
真見實不見，當臺鏡中面。元是本來人，不著求方便。
金剛隨機無盡頌 知見不生分第三十一 其二 釋印肅 
真如實不如，萬法了無依。鐘中無鼓響，不墮往來機。
金剛隨機無盡頌 知見不生分第三十一 其三 釋印肅 
如來重舉問，不是等閑論。眾生習氣深，免墮三乘分。
金剛隨機無盡頌 知見不生分第三十一 其四 釋印肅 
慮恐後來迷，黄葉止孩啼。依前不是息，閑且伸眉□。
金剛隨機無盡頌 知見不生分第三十一 其五 釋印肅 
法應如是解，其餘休捏怪。六臂任三頭，一心無變壞。
金剛隨機無盡頌 知見不生分第三十一 其六 釋印肅 
有解却成非，猶未盡離微。一體含法界，無知無不知。
金剛隨機無盡頌 知見不生分第三十一 其七 釋印肅 
洪鐘渾鐵鑄，懸樓插雲勢。摇杵一擊時，此聲振天地。
金剛隨機無盡頌 知見不生分第三十一 其八 釋印肅 
鼓是兩頭皮，禾山打不迷。道吾聞舉笏，能有幾人知。
金剛隨機無盡頌 應化非真分第三十二 其一 釋印肅 
應化即非真，高山水底行。有情皆是妄，無妄勝南能。
金剛隨機無盡頌 應化非真分第三十二 其二 釋印肅 
有爲皆夢形，顛倒執三生。善財不費力，百城一念登。
金剛隨機無盡頌 應化非真分第三十二 其三 釋印肅 
如如皆合道，休向外邊討。大地作纖塵，萬里無莖草。
金剛隨機無盡頌 應化非真分第三十二 其四 釋印肅 
七寶豈齊經，福多不離心。心心心是佛，何處更堪尋。
金剛隨機無盡頌 應化非真分第三十二 其五 釋印肅 
說時不取相，相說却成誑。不誑不謗時，如如真金像。
金剛隨機無盡頌 應化非真分第三十二 其六 釋印肅 
無相中爲人，天鼓發音聲。汝等諸天人，昔爲地獄身。
金剛隨機無盡頌 應化非真分第三十二 其七 釋印肅 
易開終始口，會理休分剖。照鏡失却頭，引惹波波走。
金剛隨機無盡頌 應化非真分第三十二 其八 釋印肅 
難保歲寒心，至道只如今。知命愁難入，無私禍不侵。
金剛隨機無盡頌 歎仰流通 其一 釋印肅 
釋梵龍天眾，憍尸加敬重。悟佛了無生，悟與含靈共。
金剛隨機無盡頌 歎仰流通 其二 釋印肅 
欽聞如是經，徧吉示知音。天上及地下，盡屬法王心。
金剛隨機無盡頌 歎仰流通 其三 釋印肅 
同心咸信受，萬行俱圓就。一道灌眾生，誓願弘慈救。
金剛隨機無盡頌 歎仰流通 其四 釋印肅 
共喜免竛竮，超越生死名。將虛却作實，以平報不平。
金剛隨機無盡頌 歎仰流通 其五 釋印肅 
綠綺霜前奏，妙音無不透。凡夫入耳通，禪家爲有漏。
金剛隨機無盡頌 歎仰流通 其六 釋印肅 
焦琴月下聽，露柱却知音。世人應不會，側耳立松陰。
金剛隨機無盡頌 歎仰流通 其七 釋印肅 
曲終人不見，惟日面月面。盡是龜毛布，漫却琉璃殿。
金剛隨機無盡頌 歎仰流通 其八 釋印肅 
江上數峰青，露出卷心經。明明沒個字，向道祇如今。
金剛隨機無盡頌 結實分主 其一 釋印肅 
建業蕭梁子，歷劫宗心祖。誌公一會人，顯道騰今古。
金剛隨機無盡頌 結實分主 其二 釋印肅 
能執般若鋒，發信力難窮。豈羨金輪位，只樂佛心通。
金剛隨機無盡頌 結實分主 其三 釋印肅 
劈開三十二，金點琉瑠器。燦爛爍光輝，誰解分明契。
金剛隨機無盡頌 結實分主 其四 釋印肅 
削去百千重，字字括歸宗。達佛真知見，不離此心中。
金剛隨機無盡頌 結實分主 其五 釋印肅 
義寫非臺鏡，廓照圓融浄。當頭底是誰，不識方稱定。
金剛隨機無盡頌 結實分主 其六 釋印肅 
心傳靜夜鐘，意在九霄中。佇聽鐘聲響，爲人萬劫窮。
金剛隨機無盡頌 結實分主 其七 釋印肅 
青山藏不得，走殺參禪客。拶破洛浦珠，面前光烜赫。
金剛隨機無盡頌 結實分主 其八 釋印肅 
明月却相容，獨坐大雄峰。三身與四智，妙在一塵中。
頌古九十八首  其一 釋印肅 
周匝無餘不著言，未離竺國意光圓。廓然無聖誰饒舌，萬古騰輝世莫傳。
頌古九十八首  其二 釋印肅 
迷悟是誰先起立，忘軀失命老婆心。東西豈離摩耶腹，南北彌綸針不任。
頌古九十八首  其三 釋印肅 
一念心開解脫門，倒騎鐵馬遶昆侖。一條脊骨純金打，傳與人間蔭子孫。
頌古九十八首  其四 釋印肅 
不奈何，不奈何，一長三短大誵訛。當時不是江西老，一口橫吞起碧波。
頌古九十八首  其五 釋印肅 
徹見無私欲度人，如張羅網罩飛禽。千萬之中不得一，好申供養老婆心。
頌古九十八首  其六 釋印肅 
未解空時决定疑，速教歸去莫令遲。諸方罕辯無聲句，師子還生師子兒。
頌古九十八首  其七 釋印肅 
潦倒禪和足指天，被玄懸得到連顛。隨聲逐色非明眼，覿面全包更沒言。
頌古九十八首  其八 釋印肅 
教人夢裏撮虛空，要顯盲參離相通。色即是空空是色，色空不異體還同。
頌古九十八首  其九 釋印肅 
自昧靈光怕黑風，向他直道轉盲聾。聲中露體希人會，藥山紫玉意和同。
頌古九十八首  其一○ 釋印肅 
驢嘶馬喚不回頭，古佛光中未肯休。解道探機無別物，相逢聊示指端頭。
頌古九十八首  其一一 釋印肅 
舉得分明和得親，通方豈欲自瞞人。只要真底無絲隔，狀若千燈一室明。
頌古九十八首  其一二 釋印肅 
經入藏，禪歸海，普願靈，正常在。除非道滿月圓人，共話同知非向背。
頌古九十八首  其一三 釋印肅 
一音圓徧未嘗停，苦樂同資不得名。敢借海潮千里韻，與君助發沒絃琴。
頌古九十八首  其一四 釋印肅 
百丈澄潭徹底，妙高峰湧洪波。溈山應不胡吹，饑飽莫令放過。
頌古九十八首  其一五 釋印肅 
一中解無量，無量中解一。三千大千眾，一箇也不識。啼笑成梵音，敲磕通消息。色空明暗中，摩訶般若力。
頌古九十八首  其一六 釋印肅 
臨時舒卷事幽微，人天交集有誰知。用處無心非即離，一聲雷震動須彌。
頌古九十八首  其一七 釋印肅 
若不離四句，如何絕百非。直指西來意，西來意是□。權教參智藏，黑白轉狐疑。妙得無非物，如如道不知。
頌古九十八首  其一八 釋印肅 
通宗透說，魂飛識滅。呈見無體，如水中月。金毛師子，說無說說。若人不會，弄巧成拙。
頌古九十八首  其一九 釋印肅 
古鏡當堂不動光，自是揩磨不得方。一點□明含法眾，森羅萬象不能藏。
頌古九十八首  其二○ 釋印肅 
團團如月畫難成，頭角完全鼻沒繩。非是學人藏隱物，雖然識破未通真。
頌古九十八首  其二一 釋印肅 
本自一身光大，妄認虛空捏怪。智者無欠無餘，愚者輪劫還債。
頌古九十八首  其二二 釋印肅 
麟德殿光充六合，君臣和會少知音。老婆饒舌重重舉，杜口難開意氣深。
頌古九十八首  其二三 釋印肅 
浄名也好喫棒，愛弄心肝五臟。除非到裏脫頑機，不消一句超無量。
頌古九十八首  其二四 釋印肅 
本身盧舍意光周，碧雲間舉幾千秋。被人叩詰無私答，山自青青水自流。
頌古九十八首  其二五 釋印肅  衡山
披雲带雨鳳翔來，住色依聲眼不開。那個不曾通線縫，徒奔南嶽往天台。
頌古九十八首  其二六 釋印肅 
化身千百億，不得箇相識。傷嗟今古人，誰是知恩力。
頌古九十八首  其二七 釋印肅 
一擊聞中宇宙寬，東西南北是誰鞔。須彌無縫槌相應，塵剎無空別骨圞。
頌古九十八首  其二八 釋印肅 
初心入處不爲難，迷源逐境萬重山。觀音妙智慈悲力，連擊三聲體自閑。□去今何處去，悠悠空鎖白雲關。
頌古九十八首  其二九 釋印肅 
仰之彌高，鉆之彌堅。瞻之在後，忽然在前。石頭重舉，隱峰無言。若更不會，三千大千。
頌古九十八首  其三○ 釋印肅 
萬卷詩書難却易，片衣口飯易却難。說甚須彌和芥子，堂堂體露指風旛。
頌古九十八首  其三一 釋印肅 
臨事全提少作家，雲堂徒自卧烟霞。趙州一塞無餘欠，萬古彌堅應落花。
頌古九十八首  其三二 釋印肅 
無相光中罕遇人，恐參未徹滯疑情。橫推直截何干礙，碾出靈明耀日新。
頌古九十八首  其三三 釋印肅 
箇中須得意，□□又生疑。本不假脩造，識破現圓如。
頌古九十八首  其三四 釋印肅 
直入孤峰意甚深，相逢道伴少知音。無物堪比龐居士，分明解聽沒絃琴。
頌古九十八首  其三五 釋印肅 
紅黄碧綠是誰成，會得無不合天真。祇這一株驚被夢，令知大地百花新。
頌古九十八首  其三六 釋印肅 
達人相見無交涉，不落丹霞正自瞞。賴得龐公無二解，迎來送去一般般。
頌古九十八首  其三七 釋印肅 
一箇閑身用不盡，肯承當者奉相呈。黄金萬兩非堪比，東西南北至分明。
頌古九十八首  其三八 釋印肅 
萬仞峰撐沒底船，憑知有點海中燈。六月卧冰鋪瑞雪，大笑三聲作麽生。
頌古九十八首  其三九 釋印肅 
日月燈光迥不俱，何須伴侶學真如。國師道在無相見，知音何處不文殊。
頌古九十八首  其四○ 釋印肅 
鼻孔遼天老古錐，入泥入水驚貧兒。死中得活機鋒疾，不斷玄風徹紫微。
頌古九十八首  其四一 釋印肅 
師子全威境白聞，誰人敢扣鬼門關。除非體用知無我，瓶傾不出悟無難。
頌古九十八首  其四二 釋印肅 
無量光圓不動尊，亙今亙古語奚論。普雲彌布香芬馥，周行無住海幢門。
頌古九十八首  其四三 釋印肅 
百億化身唯佛知，含生經劫轉沉迷。空花水月分三界，一念歸元也太奇。
頌古九十八首  其四四 釋印肅 
頭角完全不住行，溈山獨步驚聾盲。牧童未辯牛消息，至今落壍墮深坑。
頌古九十八首  其四五 釋印肅 
聞道摩尼無價珍，得來轉轉似孤貧。師祖未諳申一問，南泉應不亂傳人。
頌古九十八首  其四六 釋印肅 
拏雲□浪透山川，獨掉孤峰般若船。度盡四生超彼岸，九年面壁少林傳。
頌古九十八首  其四七 釋印肅 
知有之人不出頭，涅槃光裏度春秋。一條水牯金穿鼻，萬劫逍遥得自由。
頌古九十八首  其四八 釋印肅 
風舞巖松人不會，謾施巧便轉惛惶。徹夜爲伊堅不信，未知何劫肯承當。□蒼天蒼天。
頌古九十八首  其四九 釋印肅 
踢一踢時吹一吹，金毛師子現全威。趙州用處形言絕，爭奈迷頭不肯歸。
頌古九十八首  其五○ 釋印肅 
門外君子至，一切人不會。打這閑家具，甘贄與南泉。大地扶不起，爲甚扶不起，果報還如是。
頌古九十八首  其五一 釋印肅 
東西南北，通徹交過。悟者清凉，迷者大禍。隨流入流，法真不墮。若未全提，誰敢擔荷。
頌古九十八首  其五二 釋印肅 
循水尋流不見源，逢人相問豈堪言。知君背覺勞生解，謾語皆真意普賢。
頌古九十八首  其五三 釋印肅 
等閑平地掃塵埃，須還知有肯相陪。悲風皓月猿啼急，窮子離家甚日回。
頌古九十八首  其五四 釋印肅 
關南老婆橫木劍，不露鋒鋩大靈驗。擲下威光絕見聞，豐城獨卓無餘欠。
頌古九十八首  其五五 釋印肅 
標宗立法大瞞人，意氣彌陀局局親。黑白不分難下手，放過一著大驚神。
頌古九十八首  其五六 釋印肅 
心藏智寶少知音，全機付與水龍吟。忽然撞著無相似，誰解光和活死人。
頌古九十八首  其五七 釋印肅 
三聖戴角虎，德山獨眼龍。未展機先合，非言意已通。風雲融萬象，笑哭是誰同。死中若不活，爭免被他籠。
頌古九十八首  其五八 釋印肅 
察明表重驗虛無，不久堪爲唱導師。不覺驚動生滅相，臨時撮略顯精粗。
頌古九十八首  其五九 釋印肅 
雲無蹤兮雨無跡，事理綿綿有何極。賣金須是買金人，這裏若真不相識。
頌古九十八首  其六○ 釋印肅 
見道不生機，生機不見道。青峰年年青，白水常浩浩。生熟路不通，迷悟俱不到。青白未萌前，樂普大深奧。
頌古九十八首  其六一 釋印肅 
覿面相呈也大奇，更無分別與遲疑。自從收得非離合，豈可虛明放過伊。精金百鍊方爲貴，脫體靈明絕見知。
頌古九十八首  其六二 釋印肅 
妙指閑柴意馬師，失之千里費工夫。佛法不是這道理，拙用金毛作野狐。
頌古九十八首  其六三 釋印肅 
口說難窮意普通，世間希有義和同。三春萬卉皆含笑，裝點繁花只一風。
頌古九十八首  其六四 釋印肅 
提輪放線知深淺，把火燒山預辨宜。莫道逢場閑作戲，直須對病設良醫。
頌古九十八首  其六五 釋印肅 
孤舟不繫弄華亭，無限風光意氣清。善會不干於耳目，豈容聲色付元靈。
頌古九十八首  其六六 釋印肅 
沒眼休談見藥山，免將明暗警盲參。特牛生子猶爲易，石女生兒豈似凡。孤明獨朗光無二，只恐癡猿攪碧潭。
頌古九十八首  其六七 釋印肅 
信地無閑處，知心用不非。微塵佛國土，妙在一毫釐。應當如是見，所說但隨宜。古錐無做作，謾把布毛吹。
頌古九十八首  其六八 釋印肅 
青天白日常相應，眼明方曉獼猴鏡。自從曠劫不揩磨，知音謾舉無生令。
頌古九十八首  其六九 釋印肅 
難信難聞獨眼龍，布雲施雨覓無蹤。却被普賢穿却鼻，如今眾信永無窮。
頌古九十八首  其七○ 釋印肅 
萬里草不生，三昧號無諍。夢游觀玉境，畢竟是誰行。在處曼曼地，只道無兩般。法門非出入，學者莫顢頇。
頌古九十八首  其七一 釋印肅 
带識髑髏撥死屍，箇中許道實難爲。任渠碎我骨消散，終須不賺釋迦兒。
頌古九十八首  其七二 釋印肅 
令導禪和翠微峰，鐵壁銅牆路不同。遥指雙林是歸處，至今猶尚鬼儱通。
頌古九十八首  其七三 釋印肅 
古人投子續宗枝，相逢作者便呈機。含光知有菴中主，提起油瓶應不疑。
頌古九十八首  其七四 釋印肅 
道人到處，全示真如。若求言句，未免區區。
頌古九十八首  其七五 釋印肅 
探宗勘辨要當人，劫火燄中摝眼睛。漸源頓入洪波裏，直至如今不見形。
頌古九十八首  其七六 釋印肅 
洞山活計未全包，太老鉆龜罕辨爻。有物先天非相貌，豈干動用色相交。
頌古九十八首  其七七 釋印肅 
不識是真識有心，識心徧處不求人。江陵米滿元無價，師子全威畫不成。
頌古九十八首  其七八 釋印肅 
家不破兮人不亡，設機不應轉郎當。龜毛拂子呵呵笑，六月炎天好大霜。
頌古九十八首  其七九 釋印肅 
釋梵天帝，寶冠履地。不誦華嚴，佛不富貴。離四句非，絕百非是。絕百非非，離四句易。